נז ע"א

[א] גמ' אבנים פרעות – תיבת אבנים נמחק.

אור אליהו

**[א]** ב**גמ'**: "פרעות, דתנן **אבנים פרעות** היוצאות מן הגדר". כך היא הגירסא שלפנינו. אמנם בש"ס של רבינו תיבת "אבנים" נמחק. והיינו שצריך לומר: "פרעות, דתנן פרעות היוצאות מן הגדר", ועיין הערה[[1]](#footnote-1).

נח ע"ב

[א] גמ' ולדבריו אנו מודים – נמחק. וכדבריו אנו מורים.

אור אליהו

**[א]** ב**גמ'**: "אמר רשב"ג, לדברי אין קץ, ולדברי חברי אין סוף. לדברי אין קץ, שאין לך אשה שטהורה לבעלה, שאין לך כל מטה ומטה שאין בה כמה טיפי דם מאכולת. לדברי חברי אין סוף, שאין לך אשה שאינה טהורה לבעלה, שאין לך כל סדין וסדין שאין בו כמה טיפי דם. אבל נראין דברי רבי חנינא בן אנטיגנוס מדברי ומדבריהם, שהיה אומר עד כמה היא תולה עד כגריס של פול, ולדבריו אנו מודים". כך היא הגירסא שלפנינו. אמנם בש"ס של רבינו התיבות **"ולדבריו אנו מודים" נמחק**. ובמקומם כתב רבינו בגליון הש"ס שלו את התיבות **"וכדבריו אנו מורים"**. והיינו, שצריך לגרוס: "אבל נראין דברי רבי חנינא בן אנטיגנוס מדברי ומדבריהם, שהיה אומר עד כמה היא תולה עד כגריס של פול, וכדבריו אנו מורים"[[2]](#footnote-2).

והטעם[[3]](#footnote-3), שהרי לעיל הגמ' העמידה את המשנה כרשב"ג: "הרגה מאכולת. הרגה - אין, לא הרגה - לא. מתני' מני רשב"ג היא, דתניא הרגה – תולה, לא הרגה - אינה תולה, דברי רשב"ג. וחכמים אומרים, בין כך ובין כך תולה". ולפי זה אם נגרוס "ולדבריו אנו מודים" נמצא שרשב"ג חזר בו מדבריו, ואם כן, שוב אי אפשר להעמיד את המשנה כרשב"ג[[4]](#footnote-4). ולכן לדעת רבינו יש לגרוס "וכדבריו אנו מורים". כלומר, אע"פ שלא חזר בו רשב"ג מסברתו, אלא שלהלכה ולמעשה נהג להורות כרבי חנינא בן אנטיגנוס, שהוא כעין פשרה בין דבריו לדברי חכמים, שאם יורה כדבריו, אין לך אשה שטהורה לבעלה.

1. וכן הגיה רבינו במועד קטן (ה ע"ב). עיין במהדורתנו עם פירוש "אור אליהו", ובהערה 4 שם הבאנו, שכן מבואר במשנה אהלות (ח, ב): "אלו הן הסככות - אילן שהוא מיסך על הארץ, **והפרעות היוצאות מן הגדר**". הרי שלא הוזכרו "**אבנים"** לגבי פרעות. וכן הוא בנזיר (נד ע"ב). אמנם התוס' (שם ד"ה ופרעות) כן גרסו "אבנים", וז"ל: "ופרעות **אבנים** היוצאות מן הגדר - הסמוך לבית הקברות, ויש שם נפל תחת אחת מן האבנים, וגזרו חכמים טומאה למהלך תחת אחת מן האבנים, אף כי ספק טומאה ברשות הרבים - ספקו טהור. ובמסכת נדה (נז ע"א) משמע דמהלך על פני כולה טמא בודאי". ועיין תוי"ט (אהלות שם) שציין לשינוי הגירסאות הנ"ל, וביאר מה המשמעות ההלכתית ממה עשויות הפרעות. והרמב"ם (טומאת מת יג, ב) כתב: "**ואבנים** היוצאות מן הגדר הסוככות על הארץ והן הנקראין פרעות". ומשמע שגרס "**אבנים** פרועות", וצ"ע. [↑](#footnote-ref-1)
2. וכן הוא בתוספתא בנדה (ז, ג). וכן גרסו: תוס' רא"ש (אמנם בפסקיו ח, ו גרס הרא"ש כגירסא שלפנינו) המגיד משנה (איסורי ביאה ט, כג), פסקי רי"ד, והתוס' נקטו בדיבור המתחיל: "ו**כ**דבריו אנו מו**ד**ים". ולכאורה אין מובן לדבריהם, והגאון יעב"ץ כתב: "נראה דתוס' גרסי מו**ר**ים ברי"ש". [↑](#footnote-ref-2)
3. כך כתב לבאר הגהת רבינו בספר וקנה לך חבר. [↑](#footnote-ref-3)
4. וכעין זה הקשה בפרדס רימונים (פתיחה לסימן קצ אות ו): "ולכאורה הוא מהתימא, דכיון דבבריתא מבואר דרשב''ג בעצמו הודה לדברי רבי חנינא בן אנטיגנוס, אם כן, למה זה תנא במתניתין דברי רשב''ג הראשונים, כיון דאחר כך הודה לדברי רבי חנניא בן אנטיגנוס", ע"ש מה שכתב לתרץ. אמנם לגירסת רבינו אתיא שפיר. [↑](#footnote-ref-4)